**Ofensivo** laŭ la difino de Plena Ilustrita Vortaro de Esperanto (PIV) estas ĉiuspeca "ago de armeo, per kiu ĝi celas forpeli la malamikon kaj ĝin detrui". Rilate al tio, la adjektivo *ofensiva* signifas nur "rilata al ofensivo" en armea senco, ekzemple en la termino *ofensiva kaj defensiva alianco*. En pluraj naciaj lingvoj, aparte la angla, la koncerna vorto ankaŭ havas plurajn enhavajn nuancojn ekster tiu armea senco - en Esperanto la vorto estas tute klare armea (aparte de tio kompreneble ekzistas la vorto ofendo kaj la adjektivo *ofenda*, kiu signifas ion tute alian). *Ofensivo* do estas armea operaco kie armita forto estas uzata en agresema progresado por okupi teritorion, forigi malamikajn fortojn aŭ atingi aliajn strategiajn, funkciajn aŭ taktikajn celojn. Aliaj esprimoj estas "atako", aŭ pli specife "invado".

Soldatoj de la Ruĝa Armeo dum ili partoprenas ofensivon sur la orienta fronto dum la dua mondmilito
Kutime, por la sukceso de ofensivo necesas dungi pli grandan nombron da trupoj por la atakanta flanko. Ĝi estas unu el la rimedoj por preni la iniciaton en batalo kaj estas konsiderata utila por venko, kvankam ĝi bezonas defendan fazon dum sia ekzekuto. Ĝi povas esti de tri tipoj: tera, mararmea aŭ aerarmea.

Maramea ofensivo, kiel ekzemple la atako kontraŭ Pearl Harbor, postulas repripensi naciajn strategiojn same kiel signifan loĝistikan klopodon detrui malamikajn marameajn kapablojn. Ĝi ankaŭ povas esti uzata por malpermesi malamikajn ŝipojn, kiel la batalo de Atlantiko de la dua mondmilito. 

Aeran ofensivon kutime determinas la speco de aviadilo utiligita. Ofensivoj, faritaj per la uzo de ĉasaviadiloj, ebligas establi aersuperecon kaj en difinita aerspaco kaj super difinita teritorio. Strategia bombada ofensivo, farita per bombaviadiloj, estas tipo uzata vaste de la Aliancanoj dum la dua mondmilito. La uzo de grundatakaviadiloj en subteno de grundaj ofensivoj ankaŭ estas difinita kiel aera ofensivo, kiel tiu farita en la malferma fazo de operaco Kutuzov kaj operaco Polkovodec Rumjancev de la Ruĝa Armeo dum la batalo ĉe Kursko, kiam centoj de aviadiloj de speco *Iljuŝin Il-2* estis uzitaj amase por superforti terajn trupojn de la armeo *Wehrmacht*.

Strategia ofensivo
------------------

Strategia ofensivo en armea lingvaĵo ankaŭ estas nomata "kampanjo". Ĝi estas parto de larĝa ĝenerala strategio de la konflikto. Ekzemple, operaco Barbaroso estis ofensivo konsistanta el tri apartaj sed interligitaj kampanjoj, en la sudaj, centraj kaj nordaj teritorioj de Sovetunio. Sovetiaj strategiaj ofensivaj operacioj dum dua mondmilito implikis kunordigitajn operaciojn en multoblaj frontoj. Kune kun la operacoj de la Germana Armeo en la orienta fronto dum la dua mondmilito, tiuj estas konsiderataj kiel la plej grandaj armeaj operacoj de la dudeka jarcento.

Strategia ofensivo evoluigas la maksimuman militan potencialon de nacia armeo kaj kunordigas plurajn sekciojn aŭ armeojn je ĝia dispono. Baze, la strategia ofensivo povas esti konsiderata kiel la kombinaĵo de ĉiuj disponeblaj rimedoj por atingi difinitajn celojn, foje eĉ decidajn en konflikto, kapablan renversi la potenc-ekvilibron inter la militantoj. Tamen, la planado kaj plenumado de strategiaj ofensivoj baziĝas ĉiam sur teoriaj konsideroj ĉar estas malfacile kaŝi de la malamiko la preparajn preparojn por lanĉi strategian ofensivon, kiu postulas grandan deplojon de havaĵoj kaj trupoj por grandskalaj operacioj, facile videblaj por ĉiu okulo de moderna armea inteligenteco.

Strategia ofensivo estas la aro de samtempaj, tandemaj aŭ plurfazaj operaciaj ofensivoj celantaj atingi specifajn celojn kiuj, kutime, konsistas el alporti la malamikon al kompleta malvenko, al la detruo de multnombraj batalgrupoj aŭ la strategia okupo de signifa teritorio kiel en la soveta invado de Manĉurio.

Ajna strategia ofensivo estas kombinaĵo de faktoroj kiel nacia armea doktrino, pasinta milita sperto kaj analizo de soci-politikaj, ekonomiaj kaj armeaj cirkonstancoj.

Vidu ankaŭ
----------

Iuj ofensivoj pri kiuj ekzistas propra esperantlingva artikolo en Vikipedio, alfabete ordigitaj:

* Ardena ofensivo
* Balta Ofensivo
* Brusilov-ofensivo
* Ofensivo de Cent Regimentoj
* Ofensivo en Italio de printempo 1945
* Kerenskij-ofensivo
* Lvov-Sandomierz Ofensivo
* Ofensivo de Meuse-Argonne
* Nivelle-ofensivo
* Orientprusia Ofensivo
* Praga ofensivo
* Viena Ofensivo

Notoj kaj referencoj
--------------------

Por la unua versio de tiu ĉi teksto uziĝis la difino en PIV 2020 kaj la itallingva teksto "offensiva" en la versio de la 8-a de aprilo 2023 en la itallingva Vikipedio.

1. ↑  difino de "ofensivo" en la Plena Ilustrita Vortaro de Esperanto (PIV), eldono de 2020, reta versio
2. ↑  Glantz, David M. *Soviet military operational art: in pursuit of deep battle* (angle: "Soveti-armea operacia arto: en okupo de profunda batalo"), eldonejo Frank Cass, Londono, 1991 ISBN 0-7146-4077-8, paĝo 220.
3. ↑  Edward kaj Henning Wegener.  (1976) *The Soviet Naval Offensive: An Examination of the Strategic Role of Soviet Naval Forces in the East-West Conflict* (angle: "La sovetia maramea ofensivo: ekzameno de la strategia rolo de sovetia mararmeo en la orienta-okcidenta konflikto"*. Naval Institute Press.*
4. ↑  Norman Longmate: *The Bombers* (angle: "la bombaviadiloj"), eldonejo *Hutchins & Co*, 1983, ISBN 0-09-151580-7, paĝoj 309-312.
5. ↑  David M. Glantz: *The Soviet strategic offensive in Manchuria 1945: August storm* (angle: "La sovetia strategia ofensivo en Manĉurio 1945: aŭgusta ŝtormo/sturmo"), eldonejo Frank Cass, Londono, 2003, paĝo 18.
6. ↑  Glantz, David M. *Soviet military operational art: in pursuit of deep battle* (angle: "Soveti-armea operacia arto: en okupo de profunda batalo"), eldonejo Frank Cass, Londono, 1991 ISBN 0-7146-4077-8, paĝo 8.

|  |  |
| --- | --- |
| Bibliotekoj | * PeEnEo: 818270
* NKC: ph249660
 |